Ehitustoodete määruse põhine süsteem ühtlustab ehitustoodete turustamise tingimused, luues ühtse tehnilise keele, mis määratleb olulised omadused seoses nende toimivusega ühtlustatud tehnilistes kirjeldustes: ühtlustatud standardid ja Euroopa hindamisdokumendid. Need peavad hõlmama ehitustööde põhivajaduste valdkonda. Kui ehitustoode on hõlmatud ühtlustatud standardiga või selle kohta on välja antud Euroopa tehniline hinnang, koostab tootja sellise toote turule laskmise korral toimivusdeklaratsiooni ja kinnitab vastavale tootele CE-märgise.

Ehitustoodete määrusel on samuti konkreetsed tegevuseesmärgid: olemasoleva süsteemi lihtsustamine, kasutatud mõistete ja määratluste selgitamine ning kogu struktuuri usaldusväärsuse suurendamine. Samuti aitavad kõik need eesmärgid kaasa ELi VKEde poliitikale, mille eesmärgiks on luua võrdsed tingimused VKEde ja eelkõige mikroettevõtjate jaoks.

Samuti on ehitussektori suhtes kohaldatavate ELi õigusaktide, sh ehitustoodete määruse ühtsus ning nendega seotud kulud ja tulud sektori jaoks allutatud sektoriülesele kõlblikkuskontrollile, mis on planeeritud 2017. aastaks. Seoses ehitustoodete määruse majandusliku mõjuga on algatatud uuring, mille tulemusi oodatakse 2016. aasta suvel.

Ehitustoodete määruse püüe konsolideerida ehitustoodete ühtset turgu erineb üldpõhimõtetest, mis esialgu sätestati nõukogu resolutsioonis uue lähenemisviisi kohta tehnilise ühtlustamise ja standardite suhtes ning mis hiljem vaadati läbi otsusega nr 768/2008/EÜ toodete turustamise ühise raamistiku kohta. Peamised erinevused on järgmised:

Pädevuse jaotus ELi ja liikmesriikide vahel: EL tegeleb ühtse turu juurdepääsueeskirjadega. Liikmesriigid vastutavad ehitustöödele kohaldatavate ohutus-, keskkonna- ja energianõuete eest.

Ühtlustatud turustamistingimused: ehitustoodete või nende koha kehtivate nõuete ühtlustamise asemel piiravad ELi õigusaktid (ehitustoodete määrus) iseennast, et luua ühtlustatud tingimused selliste toodete turustamiseks. Ühtlustatud tehnilised andmed on mõeldud ehitustoodete vaba ringluse hõlbustamiseks ja ettevõtjatele ühtse turu kõikide eeliste kasutamiseks võimaluste loomiseks.

Ühtse tehnilise keele abil saavad töötajad, riigiasutused ja ehitustoodete kasutajad usaldusväärset teavet toodete toimivuse võrdlemiseks. Muud eelised on järgmised:

tooteid on testitud ainult korra vastavalt ühtlustatud standardile või Euroopa hindamisdokumendile;

riigi ametiasutused saavad määrata toimivusnõuded, kasutades ühtlustatud standardeid või Euroopa hindamisdokumente;

ehitustoodete kasutajad saavad paremini kindlaks määrata oma toimivusega seotud nõudluse;

turujärelevalve saab toetuda ühele ühisele teabestruktuurile.

Üldine rakendamine

Kuna ehitustoodete määrus kehtestab uue dokumentatsiooni, menetlused ja kohustused, nähakse määrusega ette üleminekuperiood. Ehitustoodete määrust hakati täielikult kohaldama 1. juulil 2013, st vähem kui kolm aastat enne käesolevat aruannet. See on üks põhjus, miks mõnda ehitustoodete määrus rakendamise aspekti ei ole veel võimalik täielikult hinnata, mistõttu on käesolev hindamine osaliselt esialgne.

Ülemineku ajal käivitas komisjon teabekampaaniad, mis on peamiselt suunatud ettevõtjatele, eelkõige VKEdele, kuid samuti avaliku sektori asutustele ja ehitustoodete kasutajatele. Ka mitu tööstusliitu ja avaliku sektori asutust viisid läbi teabekampaaniaid, mis olid suunatud nende liikmetele või territooriumidele.

Üldiselt on kõik asjaomased isikud rakendanud ehitustoodete määrusega nõutud elemente: näiteks tegutsevad kogu Euroopas teavitatud asutused ja tehnilise hindamise asutused; liikmesriikides töötavad ehitustoodete kontaktpunktid. Samas ei ole mõnda aspekti veel täies ulatuses rakendatud ja need vajavad täiendavat tööd, mida käsitletakse järgmistes punktides.

3.Ehitustoodete turustamise eeskirjad

Ehitustoote ELi turul müümiseks on vajalikud toimivusdeklaratsioon ja CE-märgis. Ühtlustatud valdkonnaga hõlmatud toodete tootjad peavad neid kasutama. Samuti on need ainus vahend edastada teavet toodete toimivuse kohta seoses oluliste omadustega, mis on määratletud ehitustoodete määrusega.

Ühtne kohaldamine on vajalik ehitustoodete määrusega loodud toodete toimivuse teabesüsteemi tõhususe tagamiseks. Seetõttu peavad ehitustoodete turustamise ühtlustatud tingimusi käsitlevad eeskirjad olema kehtestatud ELi tasandil ehitustoodete määrusega või vähemalt selle kaudu. Kui liikmesriigi avaliku sektori asutused võtavad vastu oma lähenemisviisid, kahjustaks see järjepidevust ja suurendaks ühtse turu killustatust.

Sellest hoolimata jätkub riiklike märgiste kasutamine mitmes liikmesriigis ehitustoodete määruse põhimõtete vastaselt. Ei ole lubatud riiklikud eelprotsessid või kontrollid, mis hõlmavad ühtlustatud valdkonda. See kehtib ka vabatahtlike märgiste kohta, millel puudub mis tahes siseriiklik tähendus, kuna need takistavad alusetult CE-märgisega ehitustoodete vaba liikumist, näiteks siis, kui see on seotud nõudlikuma toimivuse püsivuse hindamise ja kontrollimise süsteemiga, mida teostavad ehitusjärelevalve või kindlustusandjad, või kui see on seotud finantsstiimulitega.

Seda on kinnitanud Euroopa Kohtu otsus kohtuasjas C-100/13, milles sätestati, et liikmesriigid peaksid hoiduma lisanõuete kehtestamisest. Selle kohtuotsuse kohaldatavus ehitustoodete määruse kohaselt ja selle lai ulatus, mis hõlmab kõiki ühtlustatud standardeid, kinnitab ühtse tehnilise keele kohustuslikku iseloomu. Kuna ehitustoodete määruse raames või selle abil loodud ühtlustatud süsteemi peetakse ammendavaks, ei ole jäetud ruumi muudele süsteemidele, mis reguleerivad ehitustoodete turustamist ühtlustatud valdkonnas. Komisjon on seetõttu palunud kõigil liikmesriikidel ühtlustada oma siseriiklikud süsteemid nende põhimõtetega ja ta jälgib tähelepanelikult kohandusi, mida nad teevad.

Teine paljude sidusrühmade arvates märkimisväärne rakenduslik probleem on see, et toimivusdeklaratsiooni ja CE-märgisega nõutud teabes esineb oluline kattuvus, mis põhjustab täiendavat haldus- ja finantskoormust. Artikli 9 lõike 2 paindliku tõlgendamise kohaselt võib CE-märgis sisaldada ainult olulist teavet ning osutada toimivusdeklaratsioonile seoses muu teabega. Toimivusdeklaratsioon tuleks esitada kas paberil koos tootega, elektrooniliselt või veebisaidi kaudu. See peaks vähendama tootjate koormust, täites sellega ehitustoodete määruse lihtsustamise eesmärgid. Komisjon jätkab sellise lihtsustatud ja paindliku lahenduse edendamist, kuid tagab ka õiguskindluse tootjate jaoks, kes ei soovi erinevaid tõlgendusi liikmesriikide tasandil.